述憶二十韵奉贈段公度歐陽元老
作者：周行己
朝代：宋

paragraphs: 少小從結髮，讀書懷古人。
年未十四五，出走京洛塵。
當時黌堂士，教我文章新。
氣格一入俗，至今不復振。
病驥思逸足，鞭策傷苦辛。
切雲漫崔嵬，慚愧席上珍。
邇來二三子，論交偶情親。
以我忘疵賤，所得皆鳳麟。
念我勤服義，嘉我能仁親。
故此傾丹臆，誨我日諄諄。
論詩到平淡，文師韓子純。
學道貴能行，卓爾非因循。
生平志已定，不復顧狺狺。
脫略塵累縶，逝將游廣津。
一披霧豹姿，豁然開我神。
人生貴相知，願言結近賓。
頗恨相得晚，甚知二子真。
樂此臭味同，締好期終身。